Dins el marc de l'elaboració del Mapa municipal de Catalunya, que preveu l'article 28.1 del Text refós de la Llei municipal i de règim local de Catalunya, aprovat pel Decret legislatiu 2/2003, de 28 d'abril, el Departament de Governació i Relacions Institucionals va impulsar la delimitació dels municipis de Bescanó i de Sant Gregori.
Els ajuntaments de Bescanó i de Sant Gregori, mitjançant acords plenaris de 22 de juliol i 22 de setembre de 2008, respectivament, van iniciar l'expedient i van nomenar les comissions de delimitació municipals.
Ambdós ajuntaments van comunicar aquests acords al Departament de Governació i Relacions Institucionals.
Els dies 4 de març, 7 de maig, 15 i 30 de juliol de 2009 es van dur a terme les operacions de delimitació amb representació de les comissions de delimitació municipals i dels tècnics de la Generalitat de Catalunya.
Ambdós ajuntaments van arribar a un acord parcial pel que fa a la línia de terme i van mostrar la seva disconformitat respecte la posició de la fita segona i en part del traçat de la línia de terme comprès entre la fita primera i la fita segona de l'Acta de l'operació practicada per reconèixer la línia de terme i assenyalar les fites comunes als termes municipals de Bescanó i de Sant Gregori, de 26 d'octubre de 1927.
Finalment, el dia 30 de juliol de 2009 es va estendre una acta de les operacions de delimitació on es reflectia el detall de la línia de terme en acord i en desacord.
Els plens dels ajuntaments de Sant Gregori i de Bescanó, en data 14 de setembre i 17 de novembre de 2009, respectivament, van aprovar l'acta de delimitació esmentada, amb el quòrum de la majoria absoluta del nombre legal de membres de la corporació.
La delimitació de la línia de terme que va ser acceptada per ambdós ajuntaments és la que figura en la Resolució GRI/192/2012, de 26 de gener (DOGC núm. 6066, de 14.2.2012).
El dia 28 d'abril de 2011, els serveis tècnics de la Direcció General d'Administració Local van emetre un informe proposta sobre les diverses propostes de delimitació.
La Comissió de Delimitació Territorial, en la sessió de 14 de desembre de 2011, va emetre informe de la delimitació entre els municipis de Bescanó i de Sant Gregori en el tram en desacord, i la Comissió Jurídica Assessora, en la sessió de 17 de maig de 2012, en va emetre dictamen.
Atès el que disposen l'article 25 del Text refós de la Llei municipal i de règim local de Catalunya, aprovat pel Decret legislatiu 2/2003, de 28 d'abril, i els articles 27 al 38 del Decret 244/2007, de 6 de novembre, pel qual es regula la constitució i la demarcació territorial dels municipis, de les entitats municipals descentralitzades i de les mancomunitats de Catalunya;
I d'acord amb els informes dels serveis tècnics de la Direcció General d'Ad-ministració Local, de la Comissió de Delimitació Territorial i el dictamen de la Comissió Jurídica Assessora,
—1 Que la delimitació entre els municipis de Bescanó i de Sant Gregori, en el tram en desacord, és la que consta en l'Acta de l'operació practicada per reconèixer la línia de terme i assenyalar les fites comunes als termes municipals de Bescanó i de Sant Gregori, de 26 d'octubre de 1927, que està representada en el Replantejament de la línia de delimitació entre els termes municipals de Bescanó i de Sant Gregori, fites F1 a F2, de 27 de juliol de 2007, elaborat per la Direcció General d'Administració Local i l'Institut Cartogràfic de Catalunya.
La representació cartogràfica d'aquesta delimitació, a escala 1:5000, és la que figura en la pàgina dues-centes cinquanta-cinc de l'expedient administratiu, i que es descriu a continuació:
Fita 2: se situa a l'eix de la llera actual del riu Ter que s'estén al sud de l'illa de la Pilastra, en el lloc conegut com a Roca Foradada i a uns cinquanta metres al nord-oest de la sèquia Monar.
La línia de terme reconeguda entre les fites primera i segona, a partir de la coordenada de suport UTM ETRS89 31T X:479011,0 i Y:4646470,3, situada a l'eix de la llera actual del riu Ter, continua per l'eix de la l'esmentada llera, que s'estén al sud de l'Illa de la Pilastra, fins a la fita segona.
Aquesta fita és també comuna al municipi de Salt.
Les coordenades UTM ETRS89 31T són: X: 479562,9 i Y: 4646550,2.
—2 El Departament de Governació i Relacions Institucionals i els ajuntaments afectats duran a terme la fitació de la línia de terme descrita en l'article anterior i la Direcció General d'Administració Local redactarà una nova acta d'atermenament, de conformitat amb el que estableix l'article 33 del Decret 244/2007, de 6 de novembre, pel qual es regula la constitució i la demarcació territorial dels municipis, de les entitats municipals descentralitzades i de les mancomunitats de Catalunya.
—3 Publicar aquesta Resolució en el Diari Oficial de la Generalitat de Catalunya.
Contra aquesta Resolució, que exhaureix la via administrativa, les persones interessades poden interposar recurs potestatiu de reposició, d'acord amb els articles 116 i 117 de la Llei 30/1992, de 26 de novembre, de règim jurídic de les administracions públiques i del procediment administratiu comú, o interposar directament recurs contenciós administratiu davant la Sala Contenciosa Administrativa del Tribunal Superior de Justícia de Catalunya en el termini de dos mesos, a comptar de l'endemà de la publicació d'aquesta resolució, d'acord amb l'article 46 de la Llei 29/1998, de 13 de juliol, reguladora de la jurisdicció contenciosa administrativa.
Les administracions públiques interessades podran interposar recurs contenciós administratiu davant la Sala Contenciosa Administrativa del Tribunal Superior de Justícia de Catalunya en el termini de dos mesos, a comptar de l'endemà de la publicació d'aquesta resolució, d'acord amb l'article 46 de la Llei 29/1998, de 13 de juliol, sens perjudici de la possibilitat de formular el requeriment previ previst a l'article 44 d'aquesta mateixa Llei.